b'\n_START_ARTICLE_\nSWAT\n_START_SECTION_\nHistorie\n_START_PARAGRAPH_\nSWAT ble stiftet i 1967 etter at Los Angeles-politiet (LAPD, Los Angeles Police Department) forsto at visse situasjoner de ble satt ovenfor krevde mer presisjon for \xc3\xa5 bli avviklet. Oppr\xc3\xb8rsgrupper som Black Panther, Weather Underground Organization og Symbionese Liberation Army brukte ofte voldelige metoder for \xc3\xa5 bli h\xc3\xb8rt. Dette f\xc3\xb8rte til at Los Angeles-politiet ikke lenger hadde kontroll over byen. Samtidig begynte individuelle \xc3\xa5 utf\xc3\xb8re kriminelle handlinger som USA aldri hadde opplevd tidligere. 1. august 1966 klatret 23 \xc3\xa5r gamle Charles Whitman opp i University of Texas i Austin, hvor han skj\xc3\xb8t p\xc3\xa5 tilfeldige. 15 mennesker ble drept og 31 skadet. Denne hendelsen var kjent som den d\xc3\xb8deligste massakren i USAs historie (f\xc3\xb8r Cho Seung-Hui drepte 32 elever og l\xc3\xa6rere p\xc3\xa5 Virginia Polytechnic Institute and State University den 16. april 2007). Hele politiavdelingen i Austin ble satt inn for \xc3\xa5 pr\xc3\xb8ve \xc3\xa5 stanse mannen. Slike hendelser f\xc3\xb8rte til at det amerikanske politiet f\xc3\xb8lte noe m\xc3\xa5tte gj\xc3\xb8res med disse nye og d\xc3\xb8delige situasjonene som dagens politi ikke hadde oppl\xc3\xa6ring eller kontroll p\xc3\xa5.\n_START_SECTION_\nOppstarten av SWAT\n_START_PARAGRAPH_\nHos Los Angeles-politiet foregikk det i diskusjoner om hvordan farlige og krevende situasjoner skulle bekjempes, og i 1967 fikk Daryl Gates inn et forslag om \xc3\xa5 starte en spesialavdeling innenfor politiet som skulle spesialtrenes p\xc3\xa5 ekstrem kriminalitet. Den nye avdelingen under utvikling foreslo navnet SWAT, Special Weapons Attack Teams, men ble avsl\xc3\xa5tt av lederne. Senere la de fram et nytt navn, Special Weapons And Tactics. Dette navnet ble akseptert og Los Angeles-politiet lagde 15 grupper med 4 mann i hver som skulle utgj\xc3\xb8re den nye SWAT-enheten til Los Angeles-politiet. Disse bestod av tidligere soldater fra Vietnamkrigen og Koreakrigen som hadde kjempet i spesialavdelinger under krigene.\n_START_SECTION_\nSWATs f\xc3\xb8rste oppdrag\n_START_PARAGRAPH_\nI desember 1969 m\xc3\xa5tte SWAT vise hva avdelingen kunne da en gruppe fra Black Panther sperret av en bygning i Los Angeles hvor de utf\xc3\xb8rte ulovlige handlinger. En politiinspekt\xc3\xb8r fra Los Angeles-politiet bes\xc3\xb8kte bygningen for \xc3\xa5 snakke med dem, men ble m\xc3\xb8tt av en .45 Magnum i ansiktet da han \xc3\xa5pnet d\xc3\xb8ren og tvang ham til \xc3\xa5 dra. Det ble s\xc3\xa5 bestemt at SWAT skulle ta seg av situasjonen, som bestemte seg for \xc3\xa5 pr\xc3\xb8ve \xc3\xa5 overvelde dem med et raskt og effektiv innbrudd. De feilet, og i l\xc3\xb8pet av et halvt minutt var 3 politimenn skutt og ble dratt ut av resten. I fem og en halv time skj\xc3\xb8t Black Panther-medlemmene f\xc3\xb8r SWAT-lederen s\xc3\xb8kte om \xc3\xa5 f\xc3\xa5 bruke tyngre artilleri fra milit\xc3\xa6ret. Ordf\xc3\xb8reren i Los Angeles og Det hvite hus aksepterte, og tyngre artilleri ble bragt til stedet. V\xc3\xa5penet ble aldri tatt i bruk, da Black Panther-gruppen overga seg til politiet da de forsto konsekvensene som kom til \xc3\xa5 skje._NEWLINE_Etter Black Panther-episoden ble SWAT endret fra \xc3\xa5 v\xc3\xa6re sm\xc3\xa5 grupper p\xc3\xa5 hver politistasjon til \xc3\xa5 bli \xc3\xa9n stor organisasjon som skulle trenes opp sammen til \xc3\xa5 bli den beste og mest effektive politi-avdelingen i Los Angeles.\n_START_SECTION_\nSWAT i Palm Springs\n_START_PARAGRAPH_\nSWAT i Palm Springs ble opprettet i 1978 og best\xc3\xa5r av spesialtrente konstabler som er forberedt p\xc3\xa5 \xc3\xa5 overta ansvaret for operasjoner som krever ekspertise innen spesialtaktikk og laginnsats. I praksis er enheten organisert som en kriseberedskapsavdeling med kompetanse b\xc3\xa5de innen megling og angrep._NEWLINE_N\xc3\xa5r enheten anvender megling som metode, blir det tatt i bruk moderne psykologiske teknikker. Stress, logisk slutning, tid, kontroll og andre konsepter og verkt\xc3\xb8y blir tatt i bruk for \xc3\xa5 redusere krisen. Angrepstaktikker som brukes av SWAT gjenspeiler politistrategi for h\xc3\xa5ndtering av situasjoner med konfrontasjon av potensielt farlige personer. Konseptet for \xc2\xabp\xc3\xa5gripelse av mistenkte\xc2\xbb gjennomf\xc3\xb8res med den grunnleggende disiplinen der enhver situasjon anses som et \xc2\xablivreddende oppdrag\xc2\xbb. M\xc3\xa5let for enheten er \xc3\xa5 fullf\xc3\xb8re ethvert oppdrag uten skade eller d\xc3\xb8dsfall som resultat av enhetens inngripen. Fremst i tankene til enhetens medlemmer skal v\xc3\xa6re \xc3\xa5 bevare liv og trygghet i samfunnet._NEWLINE_Palm Springs-politiets SWAT-enhet har 30 spesialtrente konstabler, 4 fulltids meglere og 2 leger. Enheten er delt i to ansvarslinjer: Taktisk element, som best\xc3\xa5r av konstabler som gjennomf\xc3\xb8rer storming og gisselredning, og Teknisk element, som best\xc3\xa5r av et firemanns skarpskytterlag, to krisemeglere, to gasspesialister og enhetens lege. Alle medlemmer b\xc3\xa6rer kamuflasjeuniform i beige, brun og sort, som passer i \xc3\xb8rkenterrenget i Palm Springs. Konstablene har skuddsikre vester og hjelmer, og er bev\xc3\xa6pnet med Heckler & Koch MP5 maskinpistoler og Benelli halvautomatiske hagler som prim\xc3\xa6re stormv\xc3\xa5pen, og tjenestepistoler som sekund\xc3\xa6re v\xc3\xa5pen. Den grunnleggende transportformen for enheten er en kombinasjon av kassevogner og kommandobiler som er spesiallaget for transport av konstabler og utstyr, samt som kommandopost. Enheten har ogs\xc3\xa5 et pansret kj\xc3\xb8ret\xc3\xb8y for farlige situasjoner._NEWLINE_For enhetens medlemmer er SWAT-oppdrag en sekund\xc3\xa6r tjeneste, og helt frivillig. Alle medlemmer har prim\xc3\xa6rtjeneste som patruljebetjenter eller kriminalbetjenter. Det gjennomsnittlige erfaringsniv\xc3\xa5et i enheten er 15 \xc3\xa5r.\n_START_SECTION_\nKritikk mot SWAT\n_START_PARAGRAPH_\nSiden SWAT ble introdusert har antall taktiske politienheter i det amerikanske samfunnet, inkludert sm\xc3\xa5byer og distrikter, \xc3\xb8kt drastisk. Gjennom logistikksamarbeid med det amerikanske milit\xc3\xa6ret og f\xc3\xb8deral finansiering, bla. gjennom Department of Homeland Security, har enhetene stadig st\xc3\xb8rre tilgang til v\xc3\xa5pen, kj\xc3\xb8ret\xc3\xb8yer og utstyr ment for milit\xc3\xa6r krigf\xc3\xb8ring. Med stadig st\xc3\xb8rre fullmakter, i forbindelse med den amerikanske "krigen mot narkotika" og "krigen mot terror", har antall aksjoner \xc3\xb8kt dramatisk; sv\xc3\xa6rt ofte mot ubev\xc3\xa6pnede mistenkte i forbindelse med ikke-voldelige forbrytelser og mindre alvorlige forseelser. D\xc3\xb8dsfall og skader p\xc3\xa5 mistenkte, politifolk, sivile og kj\xc3\xa6ledyr har forekommet mange ganger. Dette har forekommet flere ganger n\xc3\xa5r SWAT-teamene har utf\xc3\xb8rt forkludrede aksjoner eller ganske enkelt har aksjonert mot feil hus. Kritikken retter seg mot en gradvis militarisering av sivile myndigheter der politiet blir stadig mindre kompetente innen sin tradisjonelt samfunnsnyttige rolle og stadig mer avhengige av voldsom maktbruk. Blant kritikerne er journalist og politisk analytiker ved Cato Institute; Radley Balko, som har skrevet flere b\xc3\xb8ker og artikler om emnet.'